หวั่นSPDRขายอีก
ศูนย์วิจัยทองคำชี้ระบายไปแล้ว20%คาดครึ่งปีหลังราคาวิ่ง1,250-1,450
9 พ.ค. 2556

ศูนย์วิจัยทองคำชี้ระบายไปแล้ว20%คาดครึ่งปีหลังราคาวิ่ง1,250-1,450
ศูนย์วิจัยทองคำ คาด SPDR ยังขายทองออกต่อเนื่อง ครึ่งปีหลังราคาแกว่ง 1,250-1,450 เหรียญ
นายกมลธัญ พรไพศาลวิจิต ผู้อำนวยการศูนย์วิจัยทองคำ กล่าวว่า กองทุน SPDR ซึ่งเป็นอีทีเอฟทองคำขนาดใหญ่ของโลกจะยังคงมีการขายออกอย่างต่อเนื่อง โดยนับตั้งแต่ต้นปีที่ผ่านมากองทุน SPDR ขายออกมาแล้วมากกว่า 20% ทำให้ระดับการถือครองทองคำลดลงต่ำกว่าระดับที่เคยถือครองในปี 2553 แล้ว
“ตั้งแต่ต้นปีนักลงทุนขายทองคำและโยกเงินไปลงทุนในหุ้นที่ให้ผลตอบแทนที่ดีกว่า” นายกมลธัญ กล่าว
นายกมลธัญ ประเมินว่า หากสถานการณ์ทั่วไปในโลกไม่มีการเปลี่ยนแปลง ในครึ่งหลังของปีราคาทองคำจะเคลื่อนไหวระหว่าง 1,250-1,450 เหรียญสหรัฐ/ออนซ์
“ดังนั้นจึงแนะนำให้ลดสัดส่วนการลงทุนทองคำ จากเดิมที่อาจจะมี 40-50% ของพอร์ต ให้เหลือไม่เกิน 15% และเปลี่ยนพฤติกรรมมาลงทุนระยะสั้นแทนการถือลงทุนระยะยาว โดยซื้อเมื่อราคาอ่อนตัว และขายในช่วงที่ราคาดีดกลับ” นายกมลธัญ กล่าว
ด้านนายภูษิต วงศ์หล่อสายชลผู้อำนวยการศูนย์วิจัยทองคำ กล่าวเสริมว่า “แม้ว่าราคาทองคำในตลาดโลกจะกลับไปที่เดิม แต่ราคาทองคำในประเทศจะไม่กลับไปที่เดิม เพราะค่าเงินบาทแข็งค่าขึ้นอย่างต่อเนื่อง”
พร้อมกันนี้ ศูนย์วิจัยทองคำเปิดเผยดัชนีความเชื่อมั่นราคาทองคำในช่วงเดือน พ.ค. 2556 มีค่าเท่ากับ 45.50 จุด และในช่วง 3 เดือนข้างหน้าอยู่ที่ 56.72 จุด ซึ่งลดลงจากการสำรวจเมื่อเดือนเม.ย. โดยปัจจัยที่ผู้ตอบแบบสอบถามเชื่อว่าจะมีผลกระทบต่อราคาทองคำในเดือน พ.ค. และ 3 เดือนข้างหน้า ได้แก่ การเก็งกำไร ค่าเงินบาท และวิกฤตหนี้ยุโรป
ขณะที่การสำรวจมุมมองและความคิดเห็นผู้ค้าทองคำ 16 ราย ต่อทิศทางและกรอบราคาทองคำในเดือน พ.ค. พบว่า ผู้ค้าทองคำเชื่อว่าราคาทองคำในตลาดโลกจะเคลื่อนไหวอยู่ระหว่าง 1,300-1,560 เหรียญสหรัฐ/ออนซ์ สำหรับราคาทองคำในประเทศผู้ค้าทองคาดว่าจะเคลื่อนไหวอยู่ระหว่าง 18,900-21,900 บาทต่อหนึ่งบาททองคำ
ทั้งนี้ ผู้ค้าทองคำ 3 ราย คาดว่า ราคาทองคำในเดือน พ.ค. จะเพิ่มขึ้นเมื่อเทียบกับเดือน เม.ย. ขณะที่ 11 ราย คาดว่า ราคาจะใกล้เคียงกับเดือน เม.ย. และอีก 2 ราย คาดว่า ราคาจะลดลง จึงสรุปว่า ผู้ค้าทองคำยังไม่แน่ใจต่อทองคำในระยะสั้น ขณะที่การเพิ่มขึ้นของราคาทองคำในช่วงปลายเดือน เม.ย. ยังไม่ทำให้กลุ่มผู้ค้าทองคำเชื่อว่าราคาทองคำจะกลับสู่ขาขึ้นได้
พร้อมกันนี้ ศูนย์วิจัยทองคำยังศึกษาพฤติกรรมการซื้อขายทองคำในช่วงวันที่ 17-30 เม.ย. 2556 พบว่า พฤติกรรมการซื้อขายทองคำเปลี่ยนเป็นการซื้อทองคำเพื่อการบริโภคมากขึ้น จากเดิมที่เน้นการซื้อขายทองคำแท่งเป็นหลัก
“กลุ่มที่น่าเป็นห่วง คือ นักลงทุนที่ซื้อเพื่อเฉลี่ยต้นทุน เพราะยิ่งซื้อ ราคาก็ยิ่งปรับลดลง จะทำให้การขาดทุนสะสมมากขึ้น” นายภูษิต กล่าว